Rúmlega 100 fjallafélagar lönduðu 5. æfingagöngu sinni í dag eftir snarpa glímu við skafrenning og hríð í Hveragerði þar sem stefnan var tekin á Reykjadalinn . Öryggis vegna var áætlun dagsins sveigð ögn suður á bóginn og gengið um hverasvæðið og víðar . Varð þetta um 8 km ganga sem gaf góða æfingu í að kljást við krefjandi veður að því ógeymdu að hér gafst fjallafélögum gott tækifæri að reyna á vetrarútbúnaðinn . Í blábyrjun ferðarinnar varð að skipta um bílastæði til að komast hjá því að bílana fennti í kaf á meðan mannskapurinn viðraði sig og útheimti það hálftíma vinnu . Það spillti þó ekki ferðafjörinu og skipti engu þótt öflugar vindhviður og harðviðrisfrost reyndu að skammast í fólkinu . Að lokum játaði Kári sig sigraðan og var til friðs seinni hluta göngunnar . Fjallafélagið er ánægt með afrakstur dagsins og er þegar farið að hlaða fallstykkin fyrir næstu göngu þann 9. mars .